**NIÐURSTÖÐUR SAMRÁÐS Í MÁLINU**

**„Breytingar á réttindagæslulögum (réttindagæslumenn og persónulegir talsmenn)“**

Nr. S-76/2024 í samráðsgátt stjórnvalda á vefnum samradsgatt.is

Frumvarpsdrögin voru til umsagnar í samráðsgátt stjórnvalda frá 8. til 15. mars 2024, og var helstu hagsmunaaðilum gert viðvart þar um. Þrjár umsagnir bárust, frá Persónuvernd, Öryrkjabandalagi Íslands og Landssamtökunum Þroskahjálp og Geðhjálp, en síðastnefndu samtökin skiluðu sameiginlegri umsögn.

Í umsögn Persónuverndar eru gerðar athugasemdir við 5. gr. frumvarpsins þar sem ekki er talið nægilega ljóst hvaða persónuupplýsingum kunni að vera miðlað til sýslumanns eða hvers vegna nauðsynlegt er að vinna með ótilgreindar persónuupplýsingar til þess að tryggja réttarvernd fatlaðs fólks. Leggur stofnunin áherslu á mikilvægi þess að gæta að öryggi persónuupplýsinga þegar einstaklingar hafa ekki sömu forsendur og aðrir til að gæta hagsmuna sinna. Í umsögn ÖBÍ er tekið undir athugasemdir Persónuverndar. Breytingar hafa verið lagðar til á frumvarpinu með það fyrir augum að skýra hvaða upplýsinga heimilt er að afla og frá hverjum.

Í umsögn Þroskahjálpar og Geðhjálpar er því velt upp hvort rétt sé að nota hugtakið „starf“ um hlutverk persónulegs talsmanns í 4. og 5. gr. frumvarpsins, þar sem laun séu ekki greidd fyrir. Á framangreindum ákvæðum hafa verið gerðar þær breytingar annars vegar að tilvísun til brots í starfi var tekin út og hins vegar hefur ákvæðið verið umorðað og er nú vísað til hlutverks í stað starfs.

Samtökin telja mikilvægt að persónulegur talsmaður hafi aðgang að fleiri en einum reikningi, eins og lagt er til að verði heimilað með þessu frumvarpi, sbr. a-lið 6. gr.

Þá bárust ýmsar ábendingar varðandi fyrirkomulag mannréttindastofnunar og var þeim beint í viðeigandi farveg.

Eins og áður hefur komið fram verða í þessu frumvarpi aðeins lagðar til breytingar á ákvæðum um réttindagæslumenn og persónulega talsmenn. Reynt hefur verið að taka mið af athugasemdum umsagnaraðila varðandi þau atriði. Hvað önnur atriði varðar þá verða þau tekin til skoðunar við frekari endurskoðun laganna, sem eins og áður greinir er áformað að farið verði í á næstu misserum.